
[bookmark: _Toc0]Forgalomkorlátozás lépett életbe a fővárosi Rákóczi híd Soroksár felé vezető lehajtóján
Forgalomkorlátozás lépett életbe 2026. augusztus 24-én, hétfőn a budapesti Rákóczi híd Soroksár felé vezető lehajtóján, amely a Buda felől érkező autósokat érinti. A várhatóan hat hétig tartó munkálatok szakaszos sávlezárással járnak, ezért az érintett útszakaszon – különösen a reggeli és délutáni csúcsidőszakban – torlódásra és hosszabb menetidőre kell számítani.
A munkálatok a Közlekedési és Beruházási Minisztérium beruházásában megvalósuló Déli Körvasút fejlesztéséhez kapcsolódnak, a Rákóczi híd lehajtójánál a vasúti pálya vízelvezetésének kialakításához kapcsolódó munkálatokat végzik a szakemberek. A forgalomkorlátozás nem a teljes lehajtót érinti egyszerre, a sávlezárás a munkavégzés üteméhez igazodva, szakaszosan halad.
A kivitelezést a tervezetthez képest egy héttel korábban kezdte el a kivitelező annak érdeklében, hogy a közlekedés szempontjából legkritikusabb szakaszok minél hamarabb elkészüljenek és mérsékelhető legyen a forgalomra gyakorolt hatása az iskolakezdést követő időszakban.
A közlekedőknek a korlátozás miatt különösen a reggeli és délutáni csúcsidőszakban érdemes hosszabb menetidővel számolniuk, a Soroksár felé tartóknak alternatív útvonalként a Külső Mester utca használatát javasolják a szakemberek.
A most kezdődő munkálatok a Déli Körvasút fejlesztéséhez kapcsolódnak, amely Budapest és a hazai vasúti hálózat egyik legjelentősebb vasúti beruházása. A projekt keretében Kelenföld és Ferencváros között közel 3,8 kilométeren teljesen megújul a vasúti infrastruktúra, a meglévő két vágány átépítése mellett új, harmadik, egyes szakaszokon pedig negyedik vágány épül. A beruházás részeként új vasúti megállóhelyek létesülnek Nádorkertnél és Közvágóhídnál, továbbá vasúti hidak átépítésére és zajvédelmi fejlesztésekre is sor kerül.
A fejlesztés célja, hogy jelentősen növekedjen a fővárosi és elővárosi vasúti közlekedés kapacitása, sűrűbbé és kiszámíthatóbbá váljon a vonatközlekedés, ezáltal pedig csökkenjen a budapesti közúthálózat terhelése.
A korlátozással járó munkálatok idejére a beruházó és a kivitelező is a közlekedők türelmét és megértését kéri.

